Gard Nilssen

**Gard Nilssen** (født 1983) er en norsk jazztrommeslager og komponist fra Skien.

Nilssen spiller og har medvirket i en rekke band og ensembler, deriblant Puma, Team Hegdal, pianotrioen BAG sammen med Arild Andersen og Bugge Wesseltoft, Amgala Temple, Bushman’s Revenge, Gard Nilssen Acoustic Unity og Gard Nilssen’s Supersonic Orchestra. Han har også spilt med Susanne Sundfør og Thomas Dybdahl.

## Karriere

Gard Nilssen har uttalt i intervjuer at han kommer fra en familie der alle spilte et instrument, og han spilte selv i korps og storband under oppveksten i Skien. Han gikk musikklinjen på videregående, med Erland Dahlen som lærer. Deretter fulgte et år ved Sund folkehøgskole, før han studerte seks år ved jazzlinjen ved Trondheim musikkonservatorium med blant annet Audun Kleive som instruktør. 

Sammen med studiekameratene i bandet Puma vant han prisen Årets unge jazzmusiker i 2006. I omslagsteksten til bandets debutalbum *Isolationism* (2007) trekker Arve Henriksen paralleller til Supersilent.

Nilssen spilte i jazzbandet Cortex fra oppstarten i 2007 til 2020. Bandet sprang ut fra jazzlinjen ved NTNU og besto opprinnelig av Nilssen, Thomas Johansson, Kristoffer Alberts og Ola Høyer.

I 2011 representerte Nilssen og Ole Morten Vågan Norge i artistutviklingsprogrammet «Take Five», initiert av den London-baserte konsertpromotøren Serious.

Etter å ha spilt sammen i Mathias Eicks bestillingsverk til Vossajazz 2011 dannet Nilssen og Morten Qvenild duoen sPacemoNkey. Debutalbumet *The Karman Line* ble utgitt i 2014. Senere ble prosjektet omdøpt til Skrim og opptrådte på Moldejazz i 2019, da utvidet med musikerne Ståle Storløkken og Stian Westerhus. Alle fire medvirket på albumet *The Crooked Path* (2021).

Nilssen har medvirket i flere prosjekter med Trondheim Jazzorkester gjennom 2010- og 2020-årene, blant annet i 2013, 2017 og 2021.

I 2019 var Gard Nilssen artist in residence under Moldejazz.

Unionen var et norsk-svensk bandprosjekt i 2022 der Nilssen spilte sammen med Ståle Storløkken, Petter Eldh og Per «Texas» Johansson. Prosjektet gjorde tre konserter, på Finsejazz, Nasjonal Jazzscene og Kongsberg Jazzfestival.

### Bushman’s Revenge (2003–)
Bushman’s Revenge ble dannet i 2003 av Nilssen og gitaristen Even Helte Hermansen, også fra Skien. I tillegg fikk de med Nilssens studiekamerat fra NTNU, Rune Nergaard fra Bodø, på bass. Nilssen har selv omtalt dette bandprosjektet som et av de som betyr mest for ham, og bandet har hatt høy aktivitet siden oppstarten. Nergaard forlot trioen i 2023 og ble senere erstattet av Tor Egil Kreken (Darling West, Shining m.fl.).
### Gard Nilssen Acoustic Unity (2014–)
Gard Nilssen Acoustic Unity ble grunnlagt i 2014 som en trio bestående av Nilssen, André Roligheten og Petter Eldh. Bandnavnet ble skrevet som Gard Nilssen’s Acoustic Unity på den første utgivelsen; *Firehouse* (2014), men senere ble genitivsformen fjernet. *Firehouse* ble nominert til Spellemannprisen 2014 i klassen jazz.

I perioden 2017–2018 turnerte alle tre musikerne i Gard Nilssen Acoustic Unity som medlemmer i bandet til Susanne Sundfør, der trioen også var oppvarmingsband under hele turneen. Konserten de spilte i Barbican Centre i London i 2018 ble utgitt som livealbum i 2025 med tittelen *Live at the Barbican*. 

I 2019 ga trioen ut *To Whom Who Buys a Record*, med en tittel som viser til samlealbumet *To Whom Who Keeps* *a Record* av Ornette Coleman. Albumet ble nominert til Spellemannprisen 2019 i klassen jazz.

Gard Nilssen Acoustic Unity vant Spellemannprisen 2025 i klassen jazz for utgivelsen *Great Intentions* (2025). Bandet var nå utvidet til en kvintett med Kjetil Møster og Signe Emmeluth.

### Amgala Temple (2017–)
I 2017 startet Nilssen Amgala Temple sammen med Lars Horntveth og Amund Maarud og ga ut albumet *[[Invisible Airships]]* (2018). Albumet ble nominert til Spellemannprisen i åpen klasse.

### Gard Nilssen’s Supersonic Orchestra (2019–)
Da Nilssen var artist in residence under Moldejazz 2019 satte han sammen storbandprosjektet Gard Nilssen’s Supersonic Orchestra med 16 musikere fra Norge og utlandet. Opptak fra konserten ble utgitt som albumet *If You Listen Carefully the Music is Yours* (2019), som ble nominert til Spellemannprisen 2020 i klassen jazz. Ensemblet har senere spilt en rekke konserter, blant annet under Kongsberg Jazzfestival 2025. Konserten på festivalen Mondriaan Jazz i Den Haag 8. oktober 2022 ble utgitt som albumet *Family* i 2023.

Orkesteret består av en utvidet blåserrekke: saksofonistene Eirik Hegdal, Per «Texas» Johansson, Kjetil Møster, Maciej Obara, André Roligheten og Sissel Vera Pettersen, trompetistene Thomas Johansson og Goran Kajfes og trombonistene Erik Johannessen og Guro Kvåle. I tillegg har ensemblet en rytmeseksjon med bassistene Petter Eldh, Ole Morten Vågan og Ingebrigt Håker Flaten samt trommeslagerne Håkon Mjåset Johansen og Hans Hulbækmo og Gard Nilssen selv. Jørgen Brennhovd er ensemblets lydtekniker. På albumet *Family* (2023) deltar Signe Emmeluth og Mette Rasmussen på saksofon, mens Sissel Vera Pettersen ikke medvirker.

André Roligheten er sidestilt med Nilssen i det kreative arbeidet med ensemblet, men det bærer Nilssens navn fordi det oppsto da han var artist in residence på Moldejazz.

### BAG – Bugge, Arild og Gard (2025–)
Sammen med Bugge Wesseltoft og Arild Andersen dannet han i 2025 trioen BAG, omtalt som «representanter for tre generasjoner». I november 2025 spilte de to utsolgte konserter på den tradisjonsrike scenen Ronnie Scott’s i London.

## Utmerkelser
* Årets unge jazzmusiker 2006 med bandet Puma (Rikskonsertene og Norsk Jazzforum)
* Spellemannprisen 2015 i klassen jazz med Team Hegdal for albumet *Vol 3*
* Spellemannprisen 2025 i klassen jazz med Gard Nilssen Acoustic Unity for albumet *Great Intentions*

### Nominasjoner
* Nominert til Spellemannprisen 2015 i klassen jazz med Gard Nilssen’s Acoustic Unity for albumet *Firehouse*
* Nominert til Spellemannprisen 2018 i åpen klasse med Amgala Temple for albumet *Invisible Airships*
* Nominert til Spellemannprisen 2019 i klassen jazz med Gard Nilssen Acoustic Unity for albumet *To Whom Who Buys a Record*
* Nominert til Spellemannprisen 2020 i klassen jazz med Gard Nilssen’s Supersonic Orchestra for albumet *If You Listen Carefully the Music is Yours*

## Diskografi

### Puma
* 2007: *Isolationism* (Bolage Records)
* 2008: *Discotheque Bitpunching* (Bolage Records)
* 2009: *Fist Full of Knuckles*, med Lasse Marhaug (Knuckleman Records)
* 2010: *Half Nelson Courtship* (Rune Grammofon)

### Bushman’s Revenge

* 2007: *Cowboy Music* (Jazzaway)
* 2009: *You Lost Me at Hello* (Rune Grammofon)
* 2010: *Jitterbug* (Rune Grammofon)
* 2012: *A Little Bit of Big Bonanza* (Rune Grammofon)
* 2012: *Never Mind the Botox* (Rune Grammofon)
* 2013: *Thou Shalt Boogie!* (Rune Grammofon)
* 2013: *Electric Komle – Live!* (Rune Grammofon)
* 2016: *Jazz, Fritt Etter Hukommelsen* (Rune Grammofon)
* 2016: *Bushman’s Fire*, LP (Rune Grammofon)
* 2019: *Et hån mot overklassen* (Hubro Music)
* 2023: *All the Better for Seeing You* (Is It Jazz? Records)

### Gard Nilssen Acoustic Unity
* 2015: *Firehouse* (Clean Feed)
* 2017: *Live in Europe* (Clean Feed)
* 2019: *To Whom Who Buys a Record* (Odin)
* 2022: *Elastic Wave* (ECM)
* 2025: *Live at the Barbican*
* 2025: *Great Intentions* (Action Jazz)

### Gard Nilssen’s Supersonic Orchestra
* 2020: *If You Listen Carefully the Music is Yours* (Odin)
* 2023: *Family* (We Jazz Records)

### Amgala Temple
* 2018: *[[Invisible Airships]]* (Pekula Records)

### sPacemoNkey/Skrim

* 2014: *The Karman Line* (Hubro Music)
* 2021: *The Crooked Path*, med Ståle Storløkken og Stian Westerhus (Hubro Music)

### Team Hegdal
* 2010: *Vol 1* (Øra Fonogram/Musikkoperatørene)
* 2011: *Vol 2* (Øra Fonogram/Musikkoperatørene)
* 2015: *Vol 3* (Particular Recordings)

## Referanser


## Eksterne lenker
* 
* 
* Gard Nilssen på Myspace